# IES Politècnic

L'Institut Politècnic de Palma es troba al Carrer Menorca, núm. 1, una travessia del Passeig Mallorca, carrer per on passa la Riera. Té una superfície bastant elevada, ocupa quasi una cantonada sencera, té tres plantes més la planta baixa i un pati. La data de construcció de l'actual edifici és de l'any 1965.
Té aules i s'imparteixen matèries, tallers de Formació Professional, de qualificació moderada i quasi totes les pròpies de l'ESO i els Batxillerats. Així mateix, disposa d'una biblioteca, aules amb ordinadors, gimnàs, laboratori, tallers de formació professional, etc.
L'Institut va ser fundat el 1931 i va ser el primer lloc de les Illes Balears on es feren classes de formació professional. El 2008 li varen atorgar el premi Ramon Llull en reconeixement de la seva tasca educativa i es convertí, així, en el primer centre educatiu en rebre'l.
A l'Institut hi ha aproximadament uns 1.700 alumnes que conviuen repartits als diferents espais on s'imparteix classe.

## Història

La creació de l'Escola del Treball a Palma va ser impulsada per D. Eduard Nouvilas, Enginyer cap de Tallers i tracció de la Companyia dels Ferrocarrils a Mallorca. El primer curs lectiu es van titular 8 mecànics, 5 fusters i 2 electricistes en aprenentatge, i 9 mecànics i 5 electricistes en primer d'oficialia, essent la primera oferta de formació professional reglada a Mallorca.
L'any 1965, a causa de la necessitat d'ampliar i millorar els espais educatius, el centre es va traslladar a una nova ubicació al Passeig Mallorca. Aquest trasllat va permetre al Politècnic créixer i consolidar-se com a referent en la Formació Professional a l'illa. Aquesta expansió es va fer per poder satisfer les demandes creixents de la comunitat i per ampliar les famílies professionals ofertes.
Durant el curs 1999/2000, el Politècnic va ampliar la seva oferta educativa per incloure també alumnes d'Educació Secundària Obligatòria (ESO). Aquesta ampliació es va complementar amb la inclusió del Batxillerat, convertint-se en un centre que oferia una àmplia gamma d'opcions educatives. El Batxillerat Nocturn va ser especialment notable per oferir estudis post-obligatoris en horaris compatibles amb la vida laboral, fins que el curs 2020/2021 es va substituir per la creació de l'Institut d'Estudis a Distància de les Illes Balears.

### Conflicte pel procés de tancament

A juliol de 2024, l'Institut Politècnic de Palma ha estat objecte de controvèrsia arran dels plans del Govern per transformar el centre en un Centre Integral de Formació Professional (CIFP). Aquesta proposta del conseller Antoni Vera Alemany implica que el centre deixi d'oferir Educació Secundària Obligatòria (ESO) i Batxillerat per centrar-se exclusivament en cicles de Formació Professional (FP).
Els docents del centre han expressat una oposició ferma a aquesta proposta. En un comunicat de l'assemblea de docents, lamenten que no se'ls hagi informat adequadament sobre aquests plans i asseguren que existeix un informe que avala la viabilitat de coexistència d'un IES i un CIFP en el mateix centre, però que la Conselleria d'Educació ha ignorat aquest informe.
Els professors també denuncien que ja s'han pres mesures que apunten al desmantellament del centre, com la supressió d'un grup de 1r d'ESO malgrat la demanda existent, i la reubicació d'estudiants que van sol·licitar plaça en Batxillerat a altres opcions, tot i haver-hi vacants disponibles al centre.

## Referències

* ↑ Dolç i Dolç, Miquel (coord.). Gran Enciclopèdia de Mallorca. Volum 7. Palma: Promomallorca, p. 146-147. ISBN 84-8661702-2.
* ↑ Aguado, Irene R. «El IES Politècnic de Palma se planta ante el Govern y se niega a desaparecer» (en castellà), 25-07-2024. [Consulta: 25 juliol 2024].
* ↑ Redacción. «Los profesores del IES Politècnic denuncian que el Govern quiere cerrarlo» (en castellà), 25-05-2024. [Consulta: 25 juliol 2024].